KOMISIJOS SPRENDIMAS
2009 m. balandžio 2 d.
leisti valstybėms narėms pratęsti laikinąjį naujų veikliųjų medžiagų topramezono, sulfonilfluorido ir cukinijų geltonosios mozaikos viruso (silpno štamo) registravimą
(pranešta dokumentu Nr. C(2009) 2348)
(Tekstas svarbus EEE)
(2009/311/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką (1), ypač į jos 8 straipsnio 1 dalies ketvirtą pastraipą,
kadangi:
(1)
Pagal Direktyvos 91/414/EEB 6 straipsnio 2 dalį 2003 m. gegužės mėn. Prancūzija gavo bendrovės BASF AG paraišką įtraukti veikliąją medžiagą topramezoną į Direktyvos 91/414/EEB I priedą. Komisijos sprendimu 2003/850/EB (2) patvirtinta, kad pateiktas dokumentų rinkinys yra išsamus ir kad galima laikyti, kad jis esmės atitinka šios direktyvos II ir III prieduose išdėstytus reikalavimus duomenims ir informacijai.
(2)
2002 m. liepos mėn. Jungtinė Karalystė gavo bendrovės Dow AgroSciences Ltd paraišką dėl sulfonilfluorido. Komisijos sprendimu 2003/305/EB (3) patvirtinta, kad pateiktas dokumentų rinkinys yra išsamus ir kad galima laikyti, kad jis esmės atitinka šios direktyvos II ir III prieduose išdėstytus reikalavimus duomenims ir informacijai.
(3)
2005 m. kovo mėn. Jungtinė Karalystė gavo Central Science Laboratory paraišką dėl cukinijų geltonosios mozaikos viruso (silpno štamo). Komisijos sprendimu 2006/586/EB (4) patvirtinta, kad pateiktas dokumentų rinkinys yra išsamus ir kad galima laikyti, kad jis esmės atitinka šios direktyvos II ir III prieduose išdėstytus reikalavimus duomenims ir informacijai.
(4)
Patvirtinti, kad pateiktas išsamus dokumentų rinkinys, buvo būtina, siekiant atidžiai išnagrinėti dokumentus ir suteikti valstybėms narėms galimybę ne ilgiau kaip trejiems metams laikinai registruoti augalų apsaugos produktus, kurių sudėtyje yra minėtų veikliųjų medžiagų, laikantis Direktyvos 91/414/EEB 8 straipsnio 1 dalyje nustatytų sąlygų, visų pirma sąlygos, susijusios su išsamiu veikliųjų medžiagų ir augalų apsaugos produktų vertinimu pagal šioje direktyvoje nustatytus reikalavimus.
(5)
Šių veikliųjų medžiagų poveikis žmonių sveikatai ir aplinkai pareiškėjų siūlomais naudojimo atvejais buvo įvertintas pagal Direktyvos 91/414/EEB 6 straipsnio 2 ir 4 dalių nuostatas. Ataskaitą rengianti valstybė narė pateikė Komisijai vertinimo ataskaitų projektus: 2006 m. liepos 21 d. - topramezono, 2004 m. spalio 29 d. - sulfonilfluorido, 2006 m. birželio 30 d. - cukinijų geltonosios mozaikos viruso (silpno štamo).
(6)
Ataskaitą rengiančiai valstybei narei pateikus vertinimo ataskaitos projektą, buvo nuspręsta, kad reikia pareiškėjo paprašyti papildomos informacijos, kurią ataskaitą rengianti valstybė narė turės išnagrinėti ir turės pateikti savo vertinimą. Todėl dokumentų rinkinys toliau nagrinėjamas, o vertinimo nebus įmanoma užbaigti per Direktyvoje 91/414/EEB nustatytą laikotarpį.
(7)
Kadangi atliekant vertinimą kol kas nenustatyta jokių verčiančių nerimauti priežasčių, valstybėms narėms turėtų būti suteikta galimybė pratęsti augalų apsaugos produktų, kurių sudėtyje yra minėtos veikliosios medžiagos, laikinojo registravimo galiojimą 24 mėnesių laikotarpiui pagal Direktyvos 91/414/EEB 8 straipsnio nuostatas, kad būtų galima toliau nagrinėti dokumentų rinkinius. Tikimasi, kad vertinimo ir sprendimo priėmimo procesas dėl topramezono, sulfonilfluorido ir cukinijų geltonosios mozaikos viruso (silpno štamo) galimo įtraukimo į I priedą bus užbaigtas per 24 mėnesius.
(8)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Valstybės narės gali pratęsti augalų apsaugos produktų, kurių sudėtyje yra topramezono, sulfonilfluorido ir cukinijų geltonosios mozaikos viruso (silpno štamo), laikinojo registravimo galiojimą ne ilgesniam kaip 24 mėnesių laikotarpiui nuo šio sprendimo priėmimo dienos.
2 straipsnis
Šis sprendimas skirtas valstybėms narėms.
Priimta Briuselyje, 2009 m. balandžio 2 d.